สแตนดาร์ดชาร์เตอร์ดไทยเฮกำไรสูงสุดรอบ5ปี
“สแตนดาร์ดชาร์เตอร์ด” มองตลาดไทยสดใส เผยปี 2554 กำไรสูงเป็นประวัติการณ์กว่า 4,000 ล้านบาท เชื่อรายได้ปีนี้พุ่งอีกไม่ต่ำกว่า 10%
14 มี.ค. 2555

“สแตนดาร์ดชาร์เตอร์ด” มองตลาดไทยสดใส เผยปี 2554 กำไรสูงเป็นประวัติการณ์กว่า 4,000 ล้านบาท เชื่อรายได้ปีนี้พุ่งอีกไม่ต่ำกว่า 10% 
นางลิน ค็อก กรรมการผู้จัดการใหญ่และประธานเจ้าหน้าที่บริหาร ธนาคารสแตนดาร์ดชาร์เตอร์ด (ไทย) เปิดเผยว่า ในปีที่ผ่านมาธนาคารมีผลกำไรจากการดำเนินงาน 4,004 ล้านบาท เพิ่มขึ้นจากปีก่อนหน้าถึง 27% ซึ่งนับว่าสูงที่สุดในรอบ 5 ปี แม้ว่าจะต้องเผชิญกับปัญหาอุทกภัยครั้งใหญ่ โดยกำไรใน ธุรกิจสินเชื่อบุคคลเติบโตขึ้นถึง 23% ขณะที่กำไรในธุรกิจลูกค้ารายใหญ่เติบโตขึ้น 10% สอดคล้องกับผลกำไรของกรุ๊ปที่มีกำไรสูงสุดใน รอบ 9 ปี ที่ 6,780 ล้านเหรียญสหรัฐ หรือประมาณ 2.03 แสนล้านบาท 
“ปีที่ผ่านมาสินเชื่อรายย่อยเติบโตขึ้นมากจากยอดการใช้จ่ายผ่านบัตรเครดิต สินเชื่อบ้าน สินเชื่อเอสเอ็มอี และไพรเวตแบงกิงก็โตถึง 2 หลัก ขณะที่กลุ่มสถาบันธนกิจมีดีลสำคัญ เช่น การนำบริษัท ศรีตรัง เข้าตลาดหลักทรัพย์สิงคโปร์ และการออกบอนด์สกุลบาทให้กับสถาบันการเงินต่างชาติหลายแห่ง ส่งผลรายได้ของธนาคารโตขึ้น 20% เป็น 1.1 หมื่นล้านบาท ขณะที่สินเชื่อโตขึ้น 2.5% เป็น 9.87 หมื่นล้านบาท” นางลิน กล่าว 
สำหรับแผนธุรกิจในปีนี้ ธนาคารคาดว่าจะขยายการเติบโตของรายได้ไม่น้อยกว่า 10% เนื่องจากมองว่าเศรษฐกิจไทยจะได้รับประโยชน์จากการลงทุนและการค้าซีกโลกตะวันตกที่ย้ายฐานเข้าสู่ภูมิภาคเอเชีย นอกจากนี้ในระยะยาวไทยยังได้รับประโยชน์จากการเปิดประชาคมเศรษฐกิจอาเซียน (เออีซี) ในปี 2558 ซึ่งจะทำให้ตลาดมีขนาดใหญ่ขึ้น 
“เรามองว่าแนวโน้มธุรกิจในไทยยังคงสดใส โดยเฉพาะในส่วนธุรกิจลูกค้าสถาบันธนกิจที่จะเติบโตได้ดีมากจากการเปิดเออีซี ซึ่งธนาคารมีจุดแข็งคือมีเครือข่ายอยู่ถึง 9 ประเทศในอาเซียน ในปีนี้เราจะโฟกัสการทำธุรกิจระหว่างประเทศ” นางลิน กล่าว
ขณะที่ตลาดในประเทศ ธนาคารจะใช้กลยุทธ์สร้างความแตกต่างด้วย การเน้นขยายช่องทางอินเทอร์เน็ตและโมบายแบงกิง เพื่อให้ให้เข้าถึงลูกค้าได้มากขึ้น เนื่องจากมีข้อจำกัดด้านจำนวนสาขา โดยภายในไตรมาส 2 นี้จะมีการเปิดตัวผลิตภัณฑ์ใหม่ 
นอกจากนี้ ยังมีแผนมองหาพันธมิตรสำหรับธุรกิจแบงก์แอส ชัวรันส์ในส่วนประกันวินาศภัย เพื่อเข้ามาเสริมประกันชีวิตที่เป็นพันธมิตรกับพรูเด็นเชียล ประกันชีวิต อยู่แล้ว